**PREDLAGAČ:** GRADSKO VEĆE P R E D L O G

Na osnovu člana 60. stav 2 . Zakona o poljoprivrednom zemljištu („Službeni glasnik RS“, br. 62/06, 65/08-dr.zakon 41/09 i 112/15) i člana 33. stav 1. tačka 6. Statuta Grada Subotice („Službeni list Opštine Subotica“, br. 26/08 i 27/08-ispravka i „Službeni list Grada Subotice“, br. 46/11 i 15/13), a uz saglasnost Ministarstva poljoprivrede i zaštite životne sredine Republike Srbije broj 320-11-03442/2016-14 od 14.04.2016. godine,

Skupština grada Subotice, na ... sednici održanoj dana ....................... 2016. godine donela je

**R E Š E N J E**

**o donošenju Programa zaštite, uređenja i korišćenja poljoprivrednog zemljišta**

**na teritoriji Grada Subotice u 2016. godini**

**I**

Donosi se Program zaštite, uređenja i korišćenja poljoprivrednog zemljišta Grada Subotice u 2016. godini.

**II**

Program zaštite, uređenja i korišćenja poljoprivrednog zemljišta Grada Subotice u 2016. godini je sastavni deo ovog rešenja.

**III**

Ovo rešenje se objavljuje u „Službenom listu Grada Subotice“.

**O b r a z l o ž e n j e**

**Pravni osnov**: Član 60. stav 2. Zakona o poljoprivrednom zemljištu («Službeni glasnik RS», br. 62/06, 65/08-dr.zakon, 41/09 i 112/15) i član 33. stav 1. tačka 6. Statuta Grada Subotice («Službeni list Opštine Subotica», br. 26/08, 27/08-ispravka i „Službeni list Grada Subotice“, br. 46/11 i 15/13).

**Razlog za donošenje:**Radi očuvanja i zaštite raspoloživog poljoprivrednog zemljišta, procena ugroženosti i programiranja zaštite poljoprivrednog zemljišta, stvaranja uslova za primenu naučno-tehnoloških dostignuća u oblasti zaštite, uređenja i korišćenja, Skupština grada, po prethodno pribavljenom mišljenju komisije koju obrazuje gradonačelnik i uz saglasnost Ministarstva poljoprivrede i zaštite životne sredine, donosi Godišnji program zaštite uređenja i korišćenja poljoprivrednog zemljišta. Predlog Godišnjeg programa izrađuje komisija koju obrazuje Skupština grada.

Članom 60. Zakona o poljoprivrednom zemljištu regulisano je da Godišnji program pored, vrste, obima i dinamike izvođenja radova i ulaganja sredstava na zaštiti i uređenju poljoprivrednog zemljišta sadrži i podatke o poljoprivrednom zemljištu u svojini Republike Srbije, ( površine i dr.) i plan korišćenja istog. U skladu sa Zakonom i uputstvom Ministarstva, Komisija je izradila predlog Programa zaštite, uređenja i korišćenja poljoprivrednog zemljišta grada Subotica za 2016. godinu. Program se sastoji iz tri dela i to: opšte odredbe, uslovi zaštite na prostoru zaštićenih prirodnih dobara i zaštita poljoprivrednog zemljišta u svojini Republike Srbije kao i plan korišćenja poljoprivrednog zemljišta sa programom radova. Trenutno stanje zaštite i uređenja zahteva znatno veći broj i opsežnije mere i radove od predloženih. Međutim, limitiran iznos sredstava koji se očekuju za ove namene bio je razlog da se utvrde prioriteti, a to su: izgradnja, uređenje i održavanje poljskih puteva, izgradnja i održavanje kanala za odvodnjavanje, podizanje vetrozaštitnih pojaseva, edukacija, protivgradne mere, navodnjavanje i poboljšanje kvaliteta obradivog poljoprivrednog zemljišta. Sredstva za ove namene obezbediće se od naknade za davanje u zakup zemljišta u državnoj svojini (Gradu pripada 40% ostvarenih sredstava) i od naknade za promenu namene obradivog poljoprivrednog zemljišta, gde Gradu takođe, pripada 40% ostvarenih sredstava. Očekivana sredstva od naknade za promenu namene obradivog poljoprivrednog zemljišta su 1.000.000 dinara, planirana sredstva po programu 2016. godine 122.925.000 dinara, a očekivana sredstva od naknade za korišćenje poljoprivrednog zemljišta u državnoj svojini bez pravnog osnova, u ranije započetim postipcima 3.075.000 dinara, odnosno ukupno 127.000.000 dinara.

Poljoprivredno zemljište u svojini Republike Srbije koristi se u skladu sa Zakonom i ovim programom. Prema podacima Službe za katastar nepokretnosti Subotica utvrđeno je da na teritoriji Grada Subotice ima 18.319,1061 ha poljoprivrednog zemljišta u svojini Republike Srbije. Ovim Programom se predlaže da se u zakup u 2016. godini izda 14.695,2441 ha. Ugovor o zakupu zaključuju zakupac i Ministarstvo.

Komisija za davanje mišljenja na Program, a koju je obrazovao Gradonačelnik grada Subotice i koju čine registrovani poljoprivredni proizvođači, predstavnici udruženja poljoprivrednika sa područja grada i prestavnici pravnih lica, dala je pozitivno mišljenje na Pogram. Na osnovu saglasnosti Ministarstva Poljoprivrede, trgovine, šumarstva i vodoprivrede Program će biti objavljen u „Službenom listu Grada Subotice".

U skladu sa izloženim predlažemo da Skupština donese Rešenje o donošenju Programa u predloženom tekstu.

**Rok izvršenja**: Izvršenje ovog Rešenja i Programa će se sprovesti u toku 2016. godine.

**Izvor sredstava potrebnih za realizaciju**: Za realizaciju Rešenja odnosno mera iz Programa obezbeđena su sredstva na funkciji 420-Poljozaštita.